CELEX: 32021R1018
Language: sk
Date: 2021-06-22 00:00:00
Title: Vykonávacie nariadenie Komisie (EÚ) 2021/1018 z 22. júna 2021, ktorým sa menia vykonávacie technické predpisy stanovené vo vykonávacom nariadení (EÚ) 2021/637, pokiaľ ide o zverejňovanie ukazovateľov globálneho systémového významu, a ktorým sa zrušuje vykonávacie nariadenie (EÚ) č. 1030/2014 (Text s významom pre EHP)

24.6.2021   
               
               
                  SK
               
               
                  Úradný vestník Európskej únie
               
               
                  L 224/6
               
            
         VYKONÁVACIE NARIADENIE KOMISIE (EÚ) 2021/1018
         z 22. júna 2021,
         ktorým sa menia vykonávacie technické predpisy stanovené vo vykonávacom nariadení (EÚ) 2021/637, pokiaľ ide o zverejňovanie ukazovateľov globálneho systémového významu, a ktorým sa zrušuje vykonávacie nariadenie (EÚ) č. 1030/2014
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) č. 575/2013 z 26. júna 2013 o prudenciálnych požiadavkách na úverové inštitúcie a investičné spoločnosti a o zmene nariadenia (EÚ) č. 648/2012 (1), a najmä na jeho článok 434a,
         keďže:
         
                     (1)
                  
                  
                     V článku 441 nariadenia (EÚ) č. 575/2013 sa vyžaduje, aby globálne systémovo významné inštitúcie (G-SII) každoročne zverejňovali hodnoty ukazovateľov používaných na určenie ich vyhodnotenia v súlade s metodikou identifikácie stanovenou v článku 131 smernice Európskeho parlamentu a Rady 2013/36/EÚ (2). Vo vykonávacom nariadení Komisie (EÚ) č. 1030/2014 (3), ktoré bolo prijaté na základe článku 441 ods. 2 nariadenia (EÚ) č. 575/2013, sa stanovujú jednotné formáty a dátumy na účely zverejnenia hodnôt používaných na identifikáciu G-SII. Článok 441 ods. 2 nariadenia (EÚ) č. 575/2013 bol zrušený nariadením Európskeho parlamentu a Rady (EÚ) 2019/876 (4).
                  
               
                     (2)
                  
                  
                     V článku 131 smernice 2013/36/EÚ sa stanovujú kritériá na identifikáciu G-SII. V delegovanom nariadení Komisie (EÚ) č. 1222/2014 (5) sa spresňuje metodika tejto identifikácie a vymedzujú sa podkategórie G-SII. Delegované nariadenie (EÚ) č. 1222/2014 bolo zmenené delegovaným nariadením Komisie (EÚ) 2021/539 (6) s cieľom zohľadniť revidované medzinárodné normy identifikácie G-SII prijaté Bazilejským výborom pre bankový dohľad (BCBS) v júli 2018 (7). Uvedené revidované medzinárodné normy, a najmä požiadavka používať jednotný formát informácií o hodnotách ukazovateľov používaných na určenie vyhodnotenia G-SII podľa článku 441 nariadenia (EÚ) č. 575/2013, by sa mali zohľadniť vo vykonávacom nariadení Komisie (EÚ) 2021/637 (8).
                  
               
                     (3)
                  
                  
                     Vykonávacie nariadenie (EÚ) 2021/637 by sa preto malo zodpovedajúcim spôsobom zmeniť.
                  
               
                     (4)
                  
                  
                     Nariadením (EÚ) 2019/876 sa do nariadenia (EÚ) č. 575/2013 zaviedol aj článok 434a, ktorým sa Komisia splnomocňuje prijímať vykonávacie technické predpisy s cieľom stanoviť jednotné formáty zverejňovania informácií potrebných na posúdenie rizikových profilov inštitúcií a miery ich súladu s požiadavkami stanovenými v prvej až siedmej časti nariadenia (EÚ) č. 575/2013. Vykonávacie nariadenie (EÚ) 2021/637 bolo prijaté na základe uvedeného článku 434a a zavádzajú sa ním nové požiadavky namiesto požiadaviek stanovených vo vykonávacom nariadení (EÚ) č. 1030/2014. Preto je vhodné vykonávacie nariadenie (EÚ) č. 1030/2014 zrušiť.
                  
               
                     (5)
                  
                  
                     S cieľom zabezpečiť plynulý presun od vykonávacieho nariadenia (EÚ) č. 1030/2014 na vykonávacie nariadenie (EÚ) 2021/637 by dátum začiatku uplatňovania tohto nariadenia mal byť rovnaký ako dátum začiatku uplatňovania vykonávacieho nariadenia (EÚ) 2021/637, ktorým je 28. jún 2021. Z rovnakého dôvodu by dátum nadobudnutia účinnosti tohto nariadenia mal byť rovnaký ako deň jeho uverejnenia v Úradnom vestníku Európskej únie, ktorý predchádza dátumu začiatku uplatňovania, ktorým je 28. jún 2021.
                  
               
                     (6)
                  
                  
                     BCBS uverejnil v decembri 2019 konsolidovaný bazilejský rámec vrátane aktualizovaných požiadaviek na zverejňovanie informácií v rámci piliera 3 (9), ktoré boli do nariadenia (EÚ) č. 575/2013 väčšinou zavedené nariadením (EÚ) 2019/876. S cieľom vykonať uvedené zmeny sa vykonávacím nariadením (EÚ) 2021/637 stanovil konzistentný a úplný rámec zverejňovania informácií v rámci piliera 3. Preto by G-SII pri zverejňovaní informácií o hodnotách ukazovateľov používaných na určenie ich vyhodnotenia mali použiť správu o pilieri 3 v súlade s týmto nariadením.
                  
               
                     (7)
                  
                  
                     Toto nariadenie vychádza z návrhu vykonávacích technických predpisov, ktorý Komisii predložil Európsky orgán pre bankovníctvo.
                  
               
                     (8)
                  
                  
                     Európsky orgán pre bankovníctvo uskutočnil otvorené verejné konzultácie o návrhu regulačných technických predpisov, z ktorého toto nariadenie vychádza, analyzoval potenciálne súvisiace náklady a prínosy a požiadal o poradenstvo Skupinu zainteresovaných strán zriadenú v súlade s článkom 37 nariadenia Európskeho parlamentu a Rady (EÚ) č. 1093/2010 (10),
                  
               PRIJALA TOTO NARIADENIE:
         
            Článok 1
            Zmena vykonávacieho nariadenia (EÚ) 2021/637
            Do vykonávacieho nariadenia (EÚ) 2021/637 sa vkladá tento článok 6a:
            
               
                  „Článok 6a
                  Zverejňovanie informácií o ukazovateľoch globálneho systémového významu
                  
                     1.   G-SII zverejňujú informácie o hodnotách ukazovateľov používaných na určenie ich vyhodnotenia podľa článku 441 nariadenia (EÚ) č. 575/2013 tak, že použijú rovnaký jednotný formát zverejňovania informácií uvedený v článku 434a nariadenia (EÚ) č. 575/2013, ktorý na zber hodnôt ukazovateľov použijú príslušné orgány, ako sa stanovuje v článku 3 ods. 2 delegovaného nariadenia Komisie (EÚ) č. 1222/2014, s výnimkou akýchkoľvek pomocných údajov a doplňujúcich položiek zozbieraných v súlade s uvedeným článkom.
                  
                  
                     2.   G-SII zverejňujú informácie uvedené v odseku 1 vo svojej koncoročnej správe o pilieri 3. G-SII opätovne zverejnia informácie uvedené v odseku 1 vo svojej prvej správe o pilieri 3 po konečnom predložení hodnôt ukazovateľov príslušným orgánom, ak sa predložené údaje líšia od údajov zverejnených v koncoročnej správe o pilieri 3.“
                  
               
            
         
         
            Článok 2
            Zrušenie vykonávacieho nariadenia (EÚ) č. 1030/2014
            Vykonávacie nariadenie (EÚ) č. 1030/2014 sa zrušuje.
         
         
            Článok 3
            Nadobudnutie účinnosti
            Toto nariadenie nadobúda účinnosť dňom jeho uverejnenia v Úradnom vestníku Európskej únie.
            Uplatňuje sa od 28. júna 2021.
         
         
            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 22. júna 2021
            
               
                  Za Komisiu
               
               
                  predsedníčka
               
               Ursula VON DER LEYEN
            
         
         
            (1)  Ú. v. EÚ L 176, 27.6.2013, s. 1.
         
            (2)  Smernica Európskeho parlamentu a Rady 2013/36/EÚ z 26. júna 2013 o prístupe k činnosti úverových inštitúcií a prudenciálnom dohľade nad úverovými inštitúciami a investičnými spoločnosťami, o zmene smernice 2002/87/ES a o zrušení smerníc 2006/48/ES a 2006/49/ES (Ú. v. EÚ L 176, 27.6.2013, s. 338).
         
            (3)  Vykonávacie nariadenie Komisie (EÚ) č. 1030/2014 z 29. septembra 2014, ktorým sa stanovujú vykonávacie technické predpisy, pokiaľ ide o jednotné formáty a dátum na účely zverejnenia hodnôt používaných na identifikáciu globálnych systémovo dôležitých inštitúcií v súlade s nariadením Európskeho parlamentu a Rady (EÚ) č. 575/2013 (Ú. v. EÚ L 284, 30.9.2014, s. 14).
         
            (4)  Nariadenie Európskeho parlamentu a Rady (EÚ) 2019/876 z 20. mája 2019, ktorým sa mení nariadenie (EÚ) č. 575/2013, pokiaľ ide o ukazovateľ finančnej páky, ukazovateľ čistého stabilného financovania, požiadavky na vlastné zdroje a oprávnené záväzky, kreditné riziko protistrany, trhové riziko, expozície voči centrálnym protistranám, expozície voči podnikom kolektívneho investovania, veľkú majetkovú angažovanosť, požiadavky na predkladanie správ a zverejňovanie informácií, a ktorým sa mení nariadenie (EÚ) č. 648/2012 (Ú. v. EÚ L 150, 7.6.2019, s. 1).
         
            (5)  Delegované nariadenie Komisie (EÚ) č. 1222/2014 z 8. októbra 2014, ktorým sa dopĺňa smernica Európskeho parlamentu a Rady 2013/36/EÚ, pokiaľ ide o regulačné technické predpisy na vymedzenie metodiky identifikácie globálnych systémovo dôležitých inštitúcií a vymedzenia podkategórií globálnych systémovo dôležitých inštitúcií (Ú. v. EÚ L 330, 15.11.2014, s. 27).
         
            (6)  Delegované nariadenie Komisie (EÚ) 2021/539 z 11. februára 2021, ktorým sa mení delegované nariadenie (EÚ) č. 1222/2014, ktorým sa dopĺňa smernica Európskeho parlamentu a Rady 2013/36/EÚ, pokiaľ ide o regulačné technické predpisy na vymedzenie metodiky identifikácie globálnych systémovo dôležitých inštitúcií a vymedzenia podkategórií globálnych systémovo dôležitých inštitúcií (Ú. v. EÚ L 108, 29.3.2021, s. 10).
         
            (7)  Bazilejský rámec – SCO40: Globálne systémovo významné banky.
         
            (8)  Vykonávacie nariadenie Komisie (EÚ) 2021/637 z 15. marca 2021, ktorým sa stanovujú vykonávacie technické predpisy, pokiaľ ide o zverejňovanie informácií uvedených v ôsmej časti hlavách II a III nariadenia Európskeho parlamentu a Rady (EÚ) č. 575/2013 inštitúciami, a ktorým sa zrušuje vykonávacie nariadenie Komisie (EÚ) č. 1423/2013, delegované nariadenie Komisie (EÚ) 2015/1555, vykonávacie nariadenie Komisie (EÚ) 2016/200 a delegované nariadenie Komisie (EÚ) 2017/2295 (Ú. v. EÚ L 136, 21.4.2021, s. 1) .
         
            (9)  Bazilejský výbor pre bankový dohľad (BCBS) Banky pre medzinárodné zúčtovanie, Požiadavky na zverejňovanie informácií (DIS), december 2019.
         
            (10)  Nariadenie Európskeho parlamentu a Rady (EÚ) č. 1093/2010 z 24. novembra 2010, ktorým sa zriaďuje Európsky orgán dohľadu (Európsky orgán pre bankovníctvo) a ktorým sa mení a dopĺňa rozhodnutie č. 716/2009/ES a zrušuje rozhodnutie Komisie 2009/78/ES (Ú. v. EÚ L 331, 15.12.2010, s. 12).